
CYNTHIA ST. AUBIN

ETTER ARBEIDSDAGENS SLUTT

Oversatt av Signe Kårstad

Miniserie: De berømte brødrene Kane


For en tvillingbror som er fast bestemt på å ta over familiens foretak, er alt tillatt … Dette er andre del i miniserien De berømte brødrene Kane.

Cynthia St. Aubin skrev sitt første skuespill i en alder av åtte og fikk brødrene til å fremføre det. Inngangsbilletten var tyggegummipapir. Da hun var blitt høy nok til å rekke opp til den øverste skuffen i foreldrenes kommode, tyvlånte hun fra morens hemmelige lager av kjærlighetsromaner og har siden den gang vært helt forelsket i kjærlighetshistorier. Hennes andre store besettelse er ost, og hun bor i Texas sammen med en kjekk musiker.


Til alle forfatterspirer der ute, som i hemmelighet setter ord på papiret, eller som er dels skrekkslagne, dels opprømte over tanken på at andre en dag skal lese dem. Dette er til deg. Fortsett å skrive.

Mason Kane kunne ikke for det.

Ikke at han hadde forsøkt så veldig hardt.

Midt i det som føltes som et endeløst møte i styrerommet i 25. etasje med utsikt over det yrende livet i Philadelphias bykjerne, fant han et uimotståelig mål for distraksjonsbehovet.

Charlotte Westbrook, farens assistent.

Han hadde satt seg strategisk rett overfor henne ved det enorme bordet. Fra den nøye utvalgte plassen tok han henne i å se på ham hver gang hun trodde han ikke la merke til det.

Noen måneder tidligere hadde Mason fått vite noe fra Arlie Banks – som nå var forlovet med hans tvillingbror, Samuel – som hadde surret i hodet siden da.

Charlotte hadde en greie for ham.

Først syntes han det virket usannsynlig. Så vidt han kunne huske hadde hun aldri så mye som søkt øyenkontakt.

Det var da Arlie hadde påpekt at for sjenerte jenter er dette er det fremste tegnet på tiltrekning.

Sjenerte jenter.

De jentene Mason vanligvis valgte, var definitivt ikke sjenerte. Det var kvinner som visste hva de ville, og som regel ville de sette de røde sålene på Louboutin-pumpsene i taket på Masons Aston Martin.

Hvilket han overhodet ikke hadde noe imot.

Men en sjenert jente?

Han visste ikke en gang hvordan de fungerte. Hvordan Arlie hadde plukket opp dette, forbløffet ham.

Til han selv begynte å følge med.

Straks han skjønte hva han skulle se etter, begynte han å legge merke til hvilke tegn på interesse han kunne trigge og på hvilken måte. Det begynte som et eksperiment.

Nå hadde det blitt et spill.

Han likte spill.

Litt for godt, iblant.

«Mason.» Navnet hans lød gjennom møterommet som en piskesnert, det ble uttalt oppe ved bordenden, hvor faren, Parker Kane, regjerte. Etter det irriterte uttrykket å dømme, antok Mason at det var blitt stilt et viktig spørsmål som man ventet svar på.

Han hadde uheldigvis ingen idé om hva som var blitt sagt.

Han hørte et pling og kastet et blikk på dataskjermen, der han så en beskjed.

CWestbrook: Neil vil vite hvorfor vi har overskredet budsjettet for FitLife-markedspakken.

En varm følelse av takknemlighet bredte seg i brystet idet han så bort på Charlotte, som stirret korrekt inn i skjermen mens fingrene fløy over tastaturet.

«Beklager.» Mason satte opp det han håpet var et tilstrekkelig ydmykt og botferdig uttrykk. «Jeg er redd jeg fortsatt venter på noen tall fra den Instagram-kampanjen dere anbefalte, men jeg skal selvfølgelig sende det over så fort jeg får det.»

Fra den andre siden av bordet kom tvillingbroren Samuel, direktøren, med en lyd som arkiverte replikken som det rene svada.

Det var ikke helt uberettiget, siden Mason, som selv hadde bygget et image som Kane-familiens playboy og slabbedask, ofte hadde brukt denne taktikken for å kjøpe seg tid når han fikk spørsmål han ikke hadde giddet å forberede seg på. Denne kroniske underpresteringen, et vedvarende symptom på hans mistrivsel i forretningslivet generelt, hadde nådd nye høyder i det siste, av flere grunner.

Det at Neil, forloveden til deres søster Marlowe, var kommet inn i bedriften, var en av dem.

Med sitt mørke hår, velformede øyenbryn og skreddersydde dresser, så Neil Campbell ut som den typen nesten-kjekk finansgutt som runket til The Wolf of Wall Street.

Neil var et relativt nytt tilskudd til ledergruppen etter et oppkjøp via Campbell Capital, og han hadde allerede smisket seg inn på Parker Kane. Hva søsteren så i ham, utover farens moderate anerkjennelse, var uforståelig for Mason.

Neil kremtet, og lente seg bevisst inn i Masons synsfelt. «Jeg hadde inntrykk av at de dataene ble publisert forrige fredag.»

«Takk for at du gjør meg oppmerksom på det, Neil. Jeg skal se på det ved første anledning.»

Mason rettet oppmerksomheten mot laptopen og tastet et raskt svar til Charlotte.

Mkane: Du reddet meg. Jeg skal gjøre gjengjeld.

På den andre siden av bordet dempet Charlotte fort lyden på laptopen. Nå var ikke kinnene hennes bare røde, de var radioaktive.

Han kunne ikke unngå å undres på om den hektiske røde fargen ville bre seg nedover halsen og brystene hennes hvis den ble fremprovosert på rett måte.

En ellipse kom til syne i mellomrommet under meldingen og indikerte at hun var i ferd med å komponere et svar. Til sin fornøyelse kunne Mason høre på takten hun tastet i at hun hadde skrevet flere linjer som hun raskt slettet, før hun til slutt gikk for:

CWestbrook: Slett ikke.

Han ville ha gitt den antikke Bulova-klokken for å vite hva det var hun først hadde skrevet.

MKane: Jeg mener det. Hva kan du tenke deg? Kaffe? En Bentley?

Et flyktig smil kom til syne på leppene hennes, en god start på den digitale ping-pongen som fulgte.

CWestbrook: Det går helt fint. Jeg lover.

MKane: Du svarte ikke på spørsmålet.

CWestbrook: Jeg kommer tilbake til det.

Han leste det uforpliktende svaret, og kunne føle den bevisste verbale tåkeleggingen. Ikke tale om at hun skulle få glippe unna så enkelt.

Ja, skrev han, og ga hvert tastetrykk profetisk tyngde. Det kommer du til. 

Charlotte så på ham over laptopen.

Blikkene deres møttes.

Han ønsket at han kunne holde fast på det øyeblikket, slik hun så ut akkurat da. De fløyelsaktige leppene så vidt atskilt. Senkede øyenvipper idet hun betraktet ham under de mørke brilleinnfatningene. Det gnistret rampete i øynene hennes over denne hemmelige samtalen.

«Fikk du med det, miss Westbrook?»

Måten Charlotte instinktivt rykket til på ved lyden av stemmen til faren gjorde Mason umiddelbart og voldsomt sint.

«Beklager», sa hun, mens hun kastet et unnskyldende blikk mot enden av bordet. «Kunne du gjenta det?»

Skyldfølelsen etset i magen. Hadde han vært mer oppmerksom kunne han ha kommet henne til unnsetning, slik hun hadde gjort.

Faren sukket, og klarte med den enkle lyden å formidle uendelige mengder frustrasjon og forakt. «Vi flytter styremøtet til den tredje uken i august.»

«Selvfølgelig.» Charlotte falt inn i den glatte, høflige tonen hun brukte når hun besvarte Mr. Kanes telefon.

«Jeg regner med at du denne gangen ikke vil unnlate å sjekke lenken før du sender ut de oppdaterte invitasjonene», sa faren irettesettende.

Hun krympet seg foran patriarken med det isblå blikket og den grånende manken. «Ja, Mr. Kane», sa hun med kinn som skinte i en ganske annen rødfarge nå. «Det skal jeg selvfølgelig gjøre.»

Det hadde vært en bitteliten feil. En sånn copy/paste-feil som hver eneste person rundt bordet hadde gjort en gang.

Det hadde ingenting å si for faren, som hadde en egen evne til å huske feiltrinn. Og nevne dem når de kunne forårsake mest mulig ydmykelse.

Mason kjente denne følelsen svært godt fra oppveksten sin, selv om farens misnøye oftere hadde vært rettet mot lesehesten Samuel. Men etter at Mason la hodet på blokka for å hindre at broren ble forvist fra Kane Foods International etter å ha brutt farens kardinalforbud mot romanser innad i firmaet, hadde den dynamikken endret seg drastisk.

Riktignok hadde Arlie og Samuel blitt et offentlig og skandalebeheftet tema, men det blåste over så fort folks predatoriske smak for falne milliardærer hadde funnet sitt neste ulykksalige offer.

Og alt som gjenstod var farens nag etter å ha blitt presset av sin egen sønn.

Stemmene rundt ham økte i volum da møtet begynte å løses opp i forskjellige samtaler der det ble diskutert og planlagt.

Mason så hvordan luften liksom hadde gått ut av Charlotte, og tok seg i å sende henne en beskjed igjen, uten å være helt bevisst på hvilke intensjoner han egentlig hadde.

Mkane: Har du et øyeblikk etter møtet?

Hun kastet et blikk på laptopen. Etter å ha nølt et øyeblikk, svarte hun.

CWestbrook: Jeg er redd jeg må gå litt tidlig i dag. Noe som haster?

Han sa til seg selv at det ikke var skuffelse, denne rare, synkende følelsen.

MKane: Haster ikke. En annen dag?

CWestbrook: Det kan du være sikker på.

Folk skjøv ut stolene fra bordet nå, og samlet sammen telefoner og papirer.

Charlotte reiste seg og klemte laptopen mot brystet … til Masons skuffelse. Dette ga ham likevel mulighet til å beundre den nedre delen av antrekket hennes, et nett, A-formet skjørt og pumps med fornuftige hæler.

Farger og mønstre på toppene hennes varierte, men det øvrige antrekket holdt alltid samme stil. I dag var det et grått skjørt med smale nålestriper.

Han samlet raskt sammen sine egne ting, og rundet bordenden for å følge Charlotte til døren. Han skyndte seg å åpne den for henne på en så overtydelig måte at han grøsset innvendig.

«Takk.» Hun senket hodet, og han kjente den rene blomsterduften av sjampoen hennes. Hadde han ikke studert henne i det skjulte en stund, kunne han ha gått glipp av det subtile blikket hun lot gli over overkroppen hans.

Han hadde arvet farens ranke, høyreiste skikkelse og hadde gjort sitt beste for å bygge muskler gjennom beinharde timer med en personlig trener – kveldsaktivitetene han hadde bedrevet den siste tiden hadde også hjulpet på.

«Gleden er på min side», sa han.

Han stanset opp et øyeblikk for å la henne gå noen skritt foran.

Han likte å se på henne mens hun gikk.

Hun beveget seg som en danser. Føttene gled fremover, hoftene vugget fra side til side i en evig rotasjon gjennom rommet.

Han følte skyld mens han tok inn synet av henne.

Ikke fordi han mentalt overskred farens hovedregel.

Fordi han overskred sin egen.

Aldri benytte seg av fordelene han hadde som leder, en status han verken hadde gjort seg fortjent til eller villet ha.

Mot sin beste vilje kjente Mason at det bygget seg opp i ham et begjær som han i månedsvis hadde undertrykket. Det var som en lav, gnistrende elektrisk strøm nederst i ryggraden.

Å avstå gjorde at han holdt seg sulten. At han holdt seg hard.

Han hadde desperat behov for å knulle eller slåss. Snart ville han ha muligheten.

Han hadde også et sted han skulle i kveld.

Et sted han ikke burde være.

Ja. Det kommer du til.

Siden disse ordene poppet opp på skjermen hadde ikke Charlotte Westbrook kunnet slutte å tenke på dem. De hadde surret i bevisstheten hele veien, på pendlertoget fra sentrum til parkeringsplassen i forstaden Lansdale, hvor hun pleide å sette fra seg bilen i ukedagene.

Ordene fremkalte også et mentalt bilde av ansiktet til Mason Kane.

For å beskrive ham måtte hun ty til vokabularet som hun pleide å benytte i romanene hun skrev på kveldstid eller i stjålne øyeblikk på jobb.

Tydelig utmeislet hake. Sensuell munn med et uskikkelig drag over seg. Mørkt hår som alltid så ut som om vinden hadde rusket i det. Mosegrønne øyne med spor av smeltet gull rundt pupillene som var som mørke brønner. En kropp hun lett kunne forestille seg kledd i kilt som en skotsk adelsmann, eller i gyllenbrune lærbukser som en viking eller pirat.

Hun kunne forestille seg mangt og mye.

Det hadde hun også gjort.

Ofte.

Noe som Mason, ydmykende nok, syntes å være uvitende om. I de to årene hun hadde arbeidet som assistent for faren hans, hadde hun stadig kastet stjålne blikk på den yngste av Kane-tvillingene. På møter. Under cocktails med forretningsforbindelser. I hotellobbyer, på barer – og iblant på kontoret hans, som var det hun likte aller best. Det var noe ved den uærbødige måten han satt og hang ved skrivebordet, noe som var helt feil i de velpolerte omgivelsene og samtidig en infam langfinger til den som våget å irettesette ham.

Mens hun klemte seg inn i bilen og startet motoren, så hun for seg det rampete smilet hans da han tok henne i å se på ham under møtet i dag. Hun kjente et sug i magen, som om hun befant seg på toppen av en berg- og dalbane.

Hun hadde aldri vært så takknemlig for å ha en grunn til å styrte ut derifra etter møtet, selv om det hadde kostet iskald misnøye fra Parker Kane.

Charlotte stanset foran huset. Med armene fulle av handleposer låste hun opp døren. Hun dyttet den igjen bak seg før hun satte posene ut på kjøkkenet, og var kjapt tilbake i gangen for å låse døren igjen.

«Overraskelse», hørte hun rett bak seg.

Hun skrek, og armene gikk instinktivt opp til brystet. Lettelsen for igjennom henne da den adrenalin-tåkete hjernen koblet stemmen med et kjent og kjært ansikt.

«Herregud, Jamie.» Hun dultet til brorens kraftige overarm. «Du kan ikke skremme meg sånn.»

«Sorry», sa han og gliste mens han masserte armen sin. «Jeg ville bare overraske deg.»

«Det greide du.» Mens hjertet fortsatt dunket kraftig ga hun ham en stor klem. Hun følte seg mye roligere når han var der.

Selv om de alltid så stilige antrekkene hans fikk henne til å føle seg som en kjedelig, grå kontormus.

I dag hadde han en ettersittende kortermet skjorte i et voldsomt mønster som bare han kunne gå med, utstudert fillete jeans og Gucci-loafers. Hun forundret seg alltid over hvordan han, med sin moderate inntekt som halvkjent keramiker, alltid tok seg råd til designer-klær.

Hun pustet ut og gikk inn på kjøkkenet for å rydde inn matvarene. «Du ga meg nesten hjerteinfarkt.»

«Det ville du hatt mye mindre sannsynlighet for hvis du hadde lyttet til meg når det gjelder de sjokkerende treningsvanene dine.» Jamie slengte seg ned på en krakk ved det lille frokostbordet, akkurat som han hadde gjort da de var barn.

Albuene på bordet, et skøyeraktig fjes lent på håndbaken, blonde hårtuster i lyset fra kjøkkenlampen.

«Jeg arbeider femti-timers uker, har en times reisevei hver vei, tar meg av mor om kveldene og forsøker også å skrive bøker.» Hun satte melk og egg inn i kjøleskapet. «Du får ha meg unnskyldt som ikke finner tid til et treningsprogram i tillegg.»

«Hvordan går det med det, forresten?» Han tok en mandarin fra fruktfatet og gravde tommelen inn i den for å løsne skallet.

«Med hvilken av delene?» snøftet hun, mens hun stablet suppebokser i det lille kjøkkenskapet.

«Boken.» Han tok en båt i munnen.

Boken handlet absolutt ikke, på noen som helst måte, om Mason Kane.

Ja, helten var en latterlig tiltrekkende milliardær som kanskje kunne minne ørlite grann om ham rent fysisk, men det var så langt likhetene gikk. Hennes milliardær var mørk til sinns, grublende, og han skjulte en fryktelig hemmelighet.

Hun trakk på skuldrene. «Det er i bunn og grunn bare noe søppel som holder litt høy temperatur, den vil antagelig aldri se dagens lys. Men av en eller annen grunn holder jeg det gående.»

«Det sier du om hver eneste bok, Charlie», sa han, mens han tygget. «Hvor langt har du kommet, en tredjedel?»

«Ikke at jeg har noe imot å brette ut om min dårlig fungerende kreativitet overfor deg, men hvorfor er du egentlig her?» spurte hun, frustrert over at han alltid visste å tolke henne. «Jeg kan ikke tenke meg at du tok turen helt fra Boston, sånn bare på impuls?»

Jamie la fra seg mandarinen og begynte å skyve bitene av skallet rundt ved hjelp av pekefingeren. «David og jeg har gjort det slutt.»

«Igjen?» Charlotte hadde fått så mange telefoner og desperate meldinger gjennom det seks måneder lange David-og-Jamie-eventyret at hun vanskelig kunne følge med.

«Det er annerledes denne gangen», sa Jamie.

«Hvordan annerledes?»

«Han pleide alltid å la noen av sakene sine ligge igjen, så han hadde en unnskyldning for å komme tilbake, og når han gjorde det glemte jeg på et vis hvor vondt det gjør når han er selvsentrert og utilgjengelig og husket hvor tiltrekkende han er når han har kjærlighetssorg.»

«Jeg husker det», sa hun.

«Han la ikke igjen noen ting denne gangen.» Den genuine tristheten i brorens vanligvis så glade stemme gjorde vondt i hjertet.

«Så trist, Jamie.»

Jamie nikket. Øynene glitret av tårene som vellet opp. Han viftet dem bort og reiste seg raskt.

«Uansett», sa han, og samlet mandarinskallet. «Jeg tenkte jeg kunne være her i Philly en stund, få litt tid til å bearbeide det hele, og finne en annen vakker, men narsissistisk og emosjonelt tilbakeholden arbeidsløs musiker. Og henge med deg og mamma, selvfølgelig.»

Charlotte dasket til ham med et kjøkkenhåndkle.

Jamie fikk tak i den ene enden og dro det fra henne. «Hvor er mamma, forresten?»

«Hun er ute med Gail. De pleier å gå tur i parken hver torsdag ettermiddag.» Morens pleier var søt, tålmodig og bestandig vennlig, og hadde blitt en del av Charlottes hverdag.

Med et til ham å være uvanlig alvorstungt uttrykk spurte Jamie: «Hvordan er det med henne?»

Charlotte sukket. Det var ikke noe enkelt svar på det spørsmålet.

Moren hadde blitt diagnostisert med Alzheimer tre år tidligere, og trengte i begynnelsen bare hjelp noen timer hver dag. Noen som sørget for at hun spiste, tok medisinene sine og åpnet posten. Men etter to år hadde hun mistet kontakten med virkeligheten.

Hun hadde vandret rundt i gatene i Lansdale og husket ikke lenger ansikter og navn.

Det var da Charlotte hadde flyttet tilbake til barndomshjemmet med henne.

«Hun … strever», sa hun.

Jamie trakk pusten. «Du vet at du ikke kan fortsette med dette altfor lenge.»

«Jeg vet det.» Hun hengte håndkledet over vasken. «Jeg vil bare at hun skal kunne bo hjemme så lenge som mulig.»

Å finne pålitelige pleiere til moren de ti timene om dagen som Charlotte tilhørte Parker Kane, hadde vært vanskelig og dyrt, til tross for helseforsikringen. Men iblant, når de satt sammen foran tv-en, badet i det sølvskimrende lyset fra svart-hvitt-klassikerne moren elsket, kunne hun overraske Charlotte med å fortelle hvor hun hadde sett denne filmen første gang, eller hvem hun hadde vært sammen med.

Jamie åpnet kjøleskapsdøren og tok ut en pose babygulrøtter. «I kveld har du i alle fall fri. Jeg skal lage noe til middag som treneren min ikke kommer til å tilgi, og når mamma har lagt seg kan vi sitte i pyjamasen og se komedier som i gamle dager.»

«Faktisk», sa hun og forberedte seg på reaksjonen hans, «så har jeg planer.»

«Planer?» Han løftet et øyenbryn. «Hva slags planer?»

«En date.» Teknisk sett var vel ikke date helt presist. Det ville være nærmere sannheten å si at det var et nøye planlagt rendezvous etter måneder med forarbeid, for å gjøre research til en bok.

«Dette har du ikke fortalt!» Jamie kastet en babygulrot på henne. «Hvem er han? Fortell meg alt.»

«Han heter Bentley Drake. Han er advokat. Jeg møtte ham på Starbucks.» Etter å ha stalket ham på nett og funnet ut at han hadde forbindelser til en undergrunns boksering som jeg har forsøkt å få tilgang til i månedsvis. Denne delen av historien kunne hun ikke dele med broren.

«Bentley Drake» gjentok han. «En med det navnet må ha stor kuk.»

«Det vet jeg ingenting om», sa Charlotte. Det hun visste var at Bentley Drake liknet en mafioso, med iskalde øyne og markante kjever. Et smalt arr gjennom det ene øyenbrynet gjorde den lyssky fremtoningen komplett.

Hun håpet virkelig at hun kunne finne noe der.

Håpet at hvem som helst annen enn den smilende storsjarmøren Mason Kane, som dessuten var helt forbudt, kunne vekke interessen hennes.

«Så det er første date?» spurte broren.

«Du mener at hvis ikke, så ville jeg allerede ha ligget med ham?» Charlotte la armene i kors over brystet og så strengt på broren.

«Jeg dømmer ingen.» Han løftet spøkefullt hendene i været. «Jeg er bare glad du begynner å komme over Trent.»

Å høre ekskjærestens navn uttalt sendte et støt gjennom henne. Trent Bateman hadde vært Charlottes ene, langvarige forhold. De hadde vært kjærester i flere år mens de gikk på skolen, før forholdet hadde endt brått og brutalt.

Å oppdage at Trent hadde vært utro var en ting. Men at han hadde vært utro mange ganger, fordi hun hadde vært så oppslukt av studiene at han hadde følt seg neglisjert og ensom?

Et mesterstykke av følelsesmessig manipulasjon.

Hun hadde endt opp som et trengende, gråtende, selvbevisst vrak som hadde trukket seg vekk fra nesten alle unntatt broren, og dating hadde ikke vært noe hun prioriterte.

De siste to årene hadde livet vært jobb og skriving, og lite annet.

«For å svare på spørsmålet ditt er det ikke egentlig en date. Det er research.»

«Vet han at det er research?» Jamie satte gulrøttene til side og åpnet en grapefruktjuice han fant i kjøleskapet.

«Han vet at han vil tilbringe kvelden med meg, og det er akkurat det han kommer til å gjøre.»

Tjue minutter senere, nysminket og med håret i myke krøller nedover ryggen, ba Charlotte Jamie hjelpe henne med glidelåsen på den åletrange, utringede, sorte cocktailkjolen.

«Og hvor skal du treffe denne ikke-daten?» spurte han.

«Det er hemmelig», sa hun og møtte blikket hans i speilet med et mystisk smil, mens hun kikket i skohyllene. Med tanke på at Bentley Drake var over én åtti valgte hun et par høye sorte stiletter med åpen tå som viste et hint av flammerød neglelakk.

Jamie tok en slurk av juicen og plystret langtrukkent. «Jeg håper at stakkars Bentley ikke faller pladask med det samme han ser deg. Det ville vel være uheldig for research-delen.»

Ikke nødvendigvis, tenkte Charlotte.

For Bentley Drake var ikke målet for undersøkelsene hennes.

Han var bare inngangsbilletten til The League.

En eksklusiv undergrunnsklubb for Mixed Martial Arts. Forbeholdt de rikeste gutta.

Hun hadde først hørt lavmælte rykter om den på en av Philadelphias brannstasjoner, hvor hun hadde gjort research til en annen bok. Hun hadde ofret søvnen og hengt der fra ti om kvelden til fem om morgenen for å observere vaskeekte brannmenn i deres naturlige habitat. For å finne ut hvordan livet var på en brannstasjon.

Der, i de grå timene før soloppgang, hadde hun overhørt snakk om dette. Hun lå i hvilestolen og lot som om hun sov, konsentrerte seg for å simulere dyp jevn pust mens de diskuterte «odds» og «hester» på en måte som gjorde at hun forstod at det slett ikke dreide seg om veddeløp, men om den skjulte, eksklusive kampsportklubben for milliardærer.

Langsomt, med en bombeteknikers presisjon, hadde hun begynt å nøste i trådene, til de ledet henne til Bentley Drake. Som med stor bravur sa at det kanskje var en mulighet for å få henne inn der, hvis eierne trodde at hun var en han kjente «veldig godt».

«Nå er bilen her.»

Hun kastet et blikk ned på appen før hun la telefonen i vesken. Bentley hadde sagt at bare små vesker var tillatt med tanke på den strenge sikkerheten.

«Vent et øyeblikk.» Jamie gravde i ryggsekken sin, og ga henne en smal, sort, sylinderformet spray. «Ta denne.»

«Pepperspray?» spurte hun og lo litt.

«Vær forsiktig.»

«Det er jeg alltid», løy hun.

*

Bentley Drake var tidlig ute.

Han stod lent mot en mursteinbygning. Overkroppen var bygget gjennom timer i treningsstudio. Det kullsvarte håret var mistenkelig blottet for naturlige fargenyanser og skjegget akkurat litt for velpleid.

Hun holdt tilbake et gjesp.

Faen ta deg, Mason Kane.

«Du kom.» Det var reklame-stemmen hans. Sikker. Trygg.

«Jeg sa at jeg ville komme», sa hun.

Uten å nøle vendte Bentley seg mot henne og la armen hennes inn under sin.

En blanding av dyr parfyme og maskulin energi strømmet mot henne gjennom den myke kveldsluften. «Det er et par ting jeg må fortelle deg om The League før vi kommer dit.»

Under det bleke skinnet fra gatebelysningen lot hun seg bli ført av gårde mens hun avventet den uunngåelige strømmen av informasjon som hun, stykkevis og delt, allerede hadde funnet frem til på egenhånd.

«Jeg lytter.» Charlotte følte seg litt pinlig berørt over seg selv idet hun kastet litt på hodet så håret hennes bølget som silke.

«Vi bruker ikke navn», sa Bentley mens de nærmet seg noe som liknet et nedlagt lagerlokale. «Alle velger seg et pseudonym.»

«Hva er ditt?» spurte hun, og lot seg bli ført ned et trappeløp.

«Don John.» Charlotte forstod av det megetsigende blikket han sendte henne at Shakespeare-referansen var ment å skulle imponere.

«Jeg visste ikke at du var så litterær», sa hun.

Han fikserte henne med et antydende blikk. «Det er mye du ikke vet om meg.»

Hun ville ha foretrukket å la det forbli sånn, men var ivrig etter å få manøvrert seg gjennom denne delen av kvelden. «Du nevnte tidligere at man satser for hver kamp?»

«Det stemmer», sa han. «Du får en bong ved inngangen. Du velger din «hest» og skriver på hvor mye du er villig til å satse. Så er det bare å se på.»

En bølge av lettelse strømmet gjennom henne. Dette skulle hun kunne gjøre.

«Det er selvfølgelig et minimumsbeløp», la han til. «Men det pleier ikke å være noe problem for publikum hos The League.»

«Hvor mye er det snakk om?» spurte hun, og kjente det vri seg i magen. Dette var ny informasjon for henne.

Bentley lo. Det var den arrogante latteren til en mann som moret seg utilslørt over denne typen spørsmål.

«Ti tusen per kamp, per deltaker.»

Charlotte frøs til. Hun følte panikken komme. «Å, jeg var ikke klar over …»

«Shhh.» Bentley la fingeren for munnen. «Jeg spanderer.»

«Hvorfor gjør du det?» spurte Charlotte, og forsøkte å ikke ta inn den parfymerte dunsten fra hudkremen hans.

«Fordi jeg synes du er fascinerende.»

«Det er veldig …» Hun måtte svelge mens han lot fingeren gli fra kjeven hennes og ned til kragebeinet. «Vennlig av deg.»

«Vennlig? Nei.» Hånden hans lå tungt på skulderen hennes. «Men jeg gjenkjenner en god investering.»

Dette gjør jeg for boken, minnet hun seg selv på. Alt dette gjør jeg for boken.

Hun senket øyevippene og stemmen, hun gjorde seg tøffere enn hun var. «Takk, Bentley.»

«Du kan takke meg senere.» Ordene var fulle av hentydning, og han la armen rundt ryggen hennes som om han eide henne, mens fingertuppene hans sugde seg fast til hoften hennes som blekksprutarmer.

Ved enden av en trang gang tapetsert med opprevne plakater kom de til en dør.

Bentley banket på og holdt opp en gyllen nøkkel foran kikkhullet.

Døren gled opp.

Luften som strømmet ut var mettet av kroppsvarme og støy, summingen av hundre samtaler og bakgrunnsmusikk som var laget for å ikke bli lyttet til.

Hun fikk en penn og et stivt kort stukket i hånden før Bentley førte henne videre mot baren. Bardisken var lang og blankpolert, og minnet henne om bibliotekbarer eller stilige, illegale puber, steder der menn drakk dyre drinker med elskerinnene sine. «Hva vil du ha?» Den slanke, blonde bartenderen så på Bentley og strøk over bardisken, som om det var ham hun berørte.

«Jeg tar en dobbel bourbon», sa han og ga tydelig ikke bartenderen den oppmerksomheten hun var vant til å få fra ham, «uten is».

«En enkel bourbon til meg», sa Charlotte. «Men med en isbit.»

Med åpenbar misnøye gikk bartenderen for å skjenke drinkene.

Da hun var borte, la Bentley det stivede kortet på disken. «Så, hvem skal vi satse på?» spurte han.

Charlotte trakk frem lesebrillene fra den bittelille vesken.

Hun lot fingeren gli nedover kortet og stoppet da hun kom til en Remus Pax.

Hun kjente en uforklarlig skjelving nedover ryggraden.

«Ham», sa hun.

I et lite sekund gikk en grimase over Bentleys solariumsbrune ansikt, før det glattet seg ut like raskt igjen.

«Damen velger.» Med pennen han hadde fått utdelt lagde han et kraftig merke ved Remus Pax på hvert av kortene deres. «Hvor mye satser vi?»

Bartenderen kom med drinkene deres, og skvalpet litt av Charlottes ut over kortet.

«Huffda,» sa hun, og tørket opp med en falskt unnskyldende mine. «Jeg beklager virkelig.»

Charlotte følte et stikk av medlidenhet med denne kvinnen som fant utløp for sjalusien ved å servere drinker på en passiv-aggressiv måte. For å være ærlig kjente hun følelsen.

«Ingenting å beklage», sa hun.

Charlotte hevet glasset med ravfarget brennevin og nøt å kjenne isen mot leppene. «Det er opp til deg», sa hun og forsøkte å se en annen vei mens hun frigjorde seg fra grepet hans.

«Femti tusen? Jeg kan det, vet du.» Han trakk henne nærmere seg, og strøk håret hennes til side. «Jeg kan tape en million og fortsatt ikke merke det.»

Han sa dette som om det skulle imponere henne.

«Du vil satse så mye på en hest du ikke engang liker?» spurte hun.

Han belønnet henne med et overbærende smil. «Hvorvidt jeg liker ham eller ikke har ingen betydning. Det handler om hvorvidt han vinner.»

«Og gjør han det?» spurte hun.

«Han er den eneste andre fighteren som ikke har tapt noen kamper i The League», sa Bentley. «Andre enn meg.»

«Likevel», sa hun. «Det er ingen grunn til å satse en så stor sum av dine hardt opptjente penger for min skyld.»

«Men det er det.» Han surret en lokk av håret hennes rundt fingeren, så den velmanikyrerte blanke neglen hans så vidt syntes. «For å vise hva jeg har å gi.»

Hun kjente en kald frykt i magen. Hvilke muligheter hadde hun?

Hun kunne gå nå. Gi opp alle anstrengelser hun hadde gjort seg i snart ett år for å infiltrere klubben. Komme seg ut, med æren i behold.

Eller bli værende. Bli værende og fortsette forsøket.

Hun fortsatte.

Kvelden sneglet seg av gårde. Det var anstrengt konversasjon, menn som lo brautende og kvinner i sukkertøyfargede kjoler. Midt i lokalet var en ring inngjerdet med tau hvor kampene utspilte seg, den ene mer forglemmelig enn den andre.

Frem til speakeren annonserte kveldens høydepunkt.

Remus Pax mot Man oʼ War

Etter to doble bourbon virket Bentley temmelig irritabel og frustrert. Over notatene Charlotte insisterte på å taste inn på telefonen. Over drinken hun ikke hadde drukket opp, som stod og ble varm på bordet mellom dem.

Hun oppfylte ikke sin del av «daten».

I en motvillig høflighetsgest overfor han som hadde invitert henne, la hun bort telefonen og nippet til den utvannede bourbonen.

«Der er vår hest.»

Hun fulgte blikket hans og blunket, for så å blunke igjen.

Remus Pax hadde lange bein og var bred over brystet. Han hadde en realistisk tatovering av en ulv som dekket den ene brystmuskelen, og spiraler som forestilte vind og månestråler nedover overarmen. Magen var som et vaskebrett og skrånet i en farlig v-form nedover mot den svarte shortsen.

Remus Pax var Mason Kane.

Mason Kane som hun aldri før hadde sett ham. Alle spor av det rampete og lettsindige var borte. Øynene var festet på motstanderen som om de var de to eneste menneskene som eksisterte i hele universet.

Han hadde rettet et intenst laserblikk mot den andre, som han ville ødelegge.

Alt var der.

Den brede ryggen hun hadde forestilt seg å presse hånden mot innunder den dyre skjorten. Den lange, smidige halsen som så ofte hadde fått henne til å fantasere om hva det smakte av huden hans, der rett under den stive skjortekragen. Leppene som hun så ofte hadde sett smilende, ertende og fristende, var skjult under en sort tannbeskytter.

«Han er tøffere enn han ser ut til», forklarte Bentley, som mistolket den sjokkerte reaksjonen hennes som tvil. «Det var han som grunnla The League.»

Så ringte det i bjellen.

Det var berusende å se ham bevege seg i ringen. Mason bøyde seg unna og fintet med en nesten reveaktig smidighet, han var grasiøs på en hensynsløs og lettbeint måte. I en serie bevegelser som nesten var for raske til at hun kunne følge dem, satte han først den venstre, så den høyre knyttneven inn i Man oʼ Wars ribbein, før han ga ham et slag nedenifra som sendte hodet hans brått bakover.

Motstanderen rykket til og svaiet, og så fikk han ved et uventet hell inn et treff i kjeven på Mason så blodet sprutet ut fra munnviken hans.

Charlotte ropte ut, og slo hendene for munnen med det samme, men ikke før én stavelse katastrofalt nok hadde unnsluppet henne.

«Mas …»

Det var for sent.

Øynene hans møtte hennes millisekunder før en knyttneve traff ham i tinningen.

Det gyllengrønne blikket hun bevisst hadde unnveket så mange ganger, forsvant oppover, og alt man så var det hvite i øynene.

Kroppen krøket seg sammen på det rødflekkede underlaget.

Bentley snerret ved siden av henne idet Man oʼ Wars blodige neve ble hevet i triumf.

«Jeg beklager», sa Charlotte, klar over at det ikke var Bentley Drakes tap hun ba om unnskyldning for.

Hun hadde kostet Mason den uplettede ratingen hans.

En gråstenket mann med et bestemt uttrykk i ansiktet hadde gått inn i ringen til Mason hvor han tørket ansiktet hans med et fuktig håndkle og fikk ham opp i sittende stilling.

Og like forbannet om han, i det øyeblikket han fikk bevisstheten tilbake, ikke så etter henne, til og med da han ble fulgt ut av ringen og ut en sidekorridor.

Hodet føltes lett og resten av kroppen tung da hun snudde seg mot Bentley. «Jeg må gå,» sa hun.

«Å nei, det må du ikke.» Fernissen av innøvd høflighet begynte å slå sprekker og under der ante hun noe rasende, mørkt og krevende.

Kom deg ut av dette. Nå.

«Jeg må det», sa hun og strøk ham over armen. «Jeg føler meg ikke helt bra. Men jeg lover å være i bedre form neste gang vi sees.»

Furen i den solbrune pannen glattet seg ut mens han klemte altfor hardt til rundt hoften hennes. «Det er jeg sikker på at du kommer til.»

Charlotte tvang seg til å smile til ham før hun banet seg vei mot døren.

Charlotte tok av seg de høyhælte skoene og manøvrerte seg frem til døren som Mason var blitt halvt båret ut gjennom.

Hun så seg kjapt omkring før hun gled inn i gangen hvor det var underlig stille. Hun lyttet til hun hørte stemmen hans bak en dør. Hun brydde seg ikke om å banke på.

Mason satt på en trebenk med en bøtte is foran seg. Den gråhårede mannen satt ved siden av. Det hvite håndkledet han presset mot øyenbrynet hadde en rød flekk som stadig ble større.

Han stivnet til og rettet seg opp da han fikk øye på henne.

Manageren hans – hun tenkte i alle fall på ham som det – sa at hun ikke kunne være der. Hun måtte gå ut med det samme.

«Hun kan bli.» Mason gliste med kløyvde lepper som var hovnet på den ene siden. Så klappet han, til hennes forskrekkelse, på trebenken ved siden av seg.

Med det samme ønsket hun at hun hadde hørt på manageren hans.

Med skoene i den ene hånden, gikk hun over betonggulvet og satte seg på en trygg halvmeters avstand. Å være så nær Masons bare hud føltes overraskende intimt.

«Okay, Charlotte Westbrook.» Mason slengte det blodige håndkledet ned i isbøtta og snudde det svette ansiktet mot henne. «Du kostet meg akkurat to hundre tusen dollar.»

